El cel de Bétera s'il•lumina amb més de 77.000 coets en la famosa Coetà del Gos
18 de agost de 2024

• A més els més xicotets han delectat a tot el municipi participant en la Coetà Infantil un esdeveniment pirotècnic on es demostra que l'amor per la pólvora passa de generació en generació.

Amb motiu de la celebració de Sant Roc, els Majorals 2024 han delectat a tots els veïns i veïnes amb un impressionant espectacle, on el foc ha sigut el principal protagonista de la nit. Enguany, els Majorals 2024 han disparat més de 77.000 coets que han omplit de color i so tota l'Albereda de Bétera fins a il·luminar el cel.

A més enguany les 4 Obreres, Alba Aznar, Primera Obrera Fadrina, Pilu Ricart, Primera Obrera Casada, Sonia Amposta, Segona Obrera Fadrina i Pepi Ricart, Segona Obrera Casada, han participat i abillades amb el mono, el casc i les degudes proteccions han acompanyat als 22 Majorals en aquesta Coetà.

Tots els assistents han pogut gaudir d'aquest moment congregant-se al voltant del recinte on la pólvora és la senya d'identitat més representativa d'aquest municipi del Camp del Túria.

Coetà Infantil

Tan representativa que fins corre per les venes dels més xicotets de Bétera que, prèviament a la Coetà del Gos, han fet gala d'eixe amor per la pólvora calant foc a la Coetà Infantil.

Un altre esdeveniment pirotècnic on es mostra que ser coeter a Bétera passa de generació en generació. Una tradició que perdura gràcies a les 4 penyes coeteres del municipi: Vol Lliure, Amics del Coet, Fogoners 1.5 i Fills de la Pólvora.

Juntes han col·laborat perquè, actes com aquest, es duguen a terme amb la participació de nombrosos xiquets, xiquetes i joves d'entre 10 i 16 anys que han demostrat a tots els assistents que aquest sentiment, inculcat de pares a fills, està més viu que mai a Bétera. En paraules de l'Alcaldessa de municipi, Elia Verdevío, “ells són el futur de la nostra festa”.

Seguretat abans de res

Aquests dos actes, que posen en el punt de mira la pólvora, s'han realitzat baix la mirada dels efectius de la Policia Local, Protecció Civil i els Bombers que atenen sempre qualsevol urgència i que treballen per la seguretat dels veïns i veïnes.

Un any més, la Coetà del Gos i la Coetà Infantil han deixat en evidència que Bétera és un gran Poble Coeter.